Praza da Pedreira

A **Praza da Pedreira** ou **Praza de Mugartegui** é unha praza de orixe medieval situada na parte norte do casco antigo de Pontevedra.

## Orixe do nome 
A praza toma o seu nome do traballo dos canteiros que tallaron a pedra das casas da cidade neste lugar.

## Historia 
Na antigüidade, esta zona chamábase Vicus do Verrón. A praza da Pedreira ten as súas orixes na Idade Media. Era unha explanada sobre terreos cultivados, principalmente viñedos, e coñecíase como Eirado da Herba, xa que era o lugar do mercado da herba.

O nome actual da praza deriva do seu uso posterior, que lembra o lugar onde os canteiros traballaban a pedra para os edificios da cidade, como o próximo Colexio da Compañía de Xesús, a Igrexa de San Bartolomeu ou o Pazo de Mugartegui, para os que se acumulaba gran cantidade de pedra na praza. Esta era a zona da cidade habitada polos canteiros.

En 1479, Tristán de Montenegro, capitán das tropas de Pontevedra na sucesión ao trono de Castela, morreu no pazo de Mariño de Lobeira, que dá á praza, ferido de morte por unha espingarda. Durante anos, unha luz permaneceu acendida na habitación onde morreu para lembrar a súa gloriosa morte. 

En xaneiro de 1886, a praza pasou a chamarse Praza de Mugartegui. A Corporación Municipal de Pontevedra acordou cambiar o nome da Praza da Pedreira polo de Praza de Mugartegui en honra a Francisco Javier Mugartegui, propietario do pazo de Mugartegui, avogado, empresario e político pontevedrés, polo seu interese na prosperidade de Pontevedra.

No lado oeste da praza atópase o **Pazo de Mariño de Lobeira**, un edificio gótico do século XVI, con algunhas modificacións posteriores. Foi construído polos señores de Serra de Outes, Lobeira, Montenegro e Soutomaior. Consta de planta baixa e primeiro piso e ten unha característica pasaxe na planta baixa con dous arcos apuntados que dan acceso á praza. Ao longo da súa historia, o pazo tivo diversos usos, entre eles o de casa de hóspedes.

No lado este da praza hai unha casa do século XVIII cunha planta baixa e outra superior e unha escaleira exterior con patín (unha terraza pequena onde remata a escaleira exterior) para acceder a ela.

## Galería 

Ficheiro:Pazo de Mugartegui - Praza da Pedreira - Pontevedra.jpg|A praza á noite
Ficheiro:Pontevedra-Plaza da Pedreira-Arco5 (4846538700).jpg|Pazo de Mariño de Lobeira
Ficheiro:Enrique Campo, Praza Mugártegui (da Herba) (1908).jpg|Debuxo de Enrique Campo Sobrino (1908)
Ficheiro:Pontevedra-Plaza da Pedreira-Arco4 (4865449646).jpg|Arco apuntado para o acceso á praza
Ficheiro:Pontevedra-Plaza da Pedreira01 (5308428959).jpg|Pasaxe de acceso á praza 
Ficheiro:Pazo Mugartegui.jpg|Pazo de Mugartegui
Ficheiro:Pontevedra-Plaza da Pedreira02 (5332579871).jpg|Soportais na praza
Ficheiro:Pontevedra-Chove na Pedreira (8279850917).jpg|Muro que rodea a praza e casa con patín ao fondo
Ficheiro:Pontevedra - Pazo de Mugartegui 3.jpg|Escudo de armas do pazo de Mugartegui.

## Notas 
## Véxase tamén 
### Bibliografía 
* Aganzo, Carlos (2010). Pontevedra. *Ciudades con encanto (en castelán)*. Madrid: El País-Aguilar. p.&nbsp;62. ISBN 8403509340. 
* Fontoira Surís, Rafael (2009). Pontevedra monumental. Pontevedra: Deputación de Pontevedra. p. 303. ISBN 8484573273.
* Nieto González, Remigio  (1980).&nbsp;*Guía monumental ilustrada de Pontevedra* *(en castelán)*. Pontevedra: Asociación de Comerciantes de la Calle Manuel Quiroga, Pontevedra. p. 34
* Riveiro Tobío, Elvira (2008). *Descubrir Pontevedra* *(en castelán)*. Pontevedra: Edicións do Cumio. p. 39 ISBN 8482890859.

### Outros artigos 
* Centro histórico de Pontevedra

### Ligazóns externas 
* https://www.turismo.gal/recurso/-/detalle/200617000315/praza-de-mugartegui-ou-da-pedreira?langId=es_ES&tp=9&ctre=40000080 na web Turismo de Galicia 
* https://turismoriasbaixas.com/en/recursopan1?content=280381465  na web Turismo Rias Baixas
* https://www.visit-pontevedra.com/experiencia/plazas-de-pontevedra/ na web Visit-Pontevedra